Diari Oficial de la Generalitat Valenciana


Sumari del DOGV 9814, del 22-03-2024 (2024/1952)

Anunci de la Resolució d'Alcaldia de 29 de febrer de 2024, per la qual es resol la publicació de l'informe ambiental i territorial estratègic, de data 21 de desembre de 2023, corresponent a l'expedient de modificació puntual del Programa d'actuació integrada - Industrial Els Oms - Bocairent.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9814

Data del DOGV
:   22-03-2024

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2024/1952


Data del document
:   04-03-2024

Organisme emissor
:   Ajuntament de Bocairent

Tipus de document
:   Anunci

Descriptors 

:   * administració local
    * pla d'urbanisme

Anunci de la Resolució d'Alcaldia de 29 de febrer de 2024, per la qual es resol la publicació de l'informe ambiental i territorial estratègic, de data 21 de desembre de 2023, corresponent a l'expedient de modificació puntual del Programa d'actuació integrada - Industrial Els Oms - Bocairent. [2024/1952]  
Mitjançant la Resolució d'Alcaldia de data 29 de febrer de 2024, es va resoldre, entre altres, publicar en el Diari Oficial de la Generalitat Valenciana (DOGV) l'informe ambiental i territorial estratègic, de data 21 de desembre de 2023, corresponent a l'expedient de modificació puntual en el Programa d'actuació integrada - Industrial Els Oms - Bocairent (València):  
  
Informe ambiental i territorial estratègic  
De conformitat amb el que s'indica en l'article 50.1.c del Decret legislatiu 1/2021, de 18 de juny, del Consell, pel qual s'aprova el text refós de la Llei d'ordenació del territori, urbanisme i paisatge (d'ara en avant, LOTUP), Pablo Vicente Martín Montava, arquitecte municipal de Bocairent, emet el següent  
Informe:  
Consta en l'expedient amb data 4 de febrer de 2022 la sol·licitud d'informe a les administracions sectorials afectades, en concret:  
- Confederació Hidrogràfica del Xúquer  
- Conselleria d'Agricultura, Desenvolupament Rural, Emergència Climàtica i Transició Ecològica.  
- Patrimoni. Conselleria d'Educació, Cultura i Esport.  
- Planificació. Conselleria de Política Territorial, Obres Públiques i Mobilitat.  
- Urbanisme. Conselleria de Política Territorial, Obres Públiques i Mobilitat.  
- Paisatge. Conselleria de Política Territorial, Obres Públiques i Mobilitat.  
S'ha rebut contestació:  
Confederació Hidrogràfica del Xúquer  
Informe de la Confederació Hidrogràfica R. E. 1642/2022, del qual cal ressaltar:  
1. Afecció a domini públic hidràulic o a les seues zones de servitud i policia  
1.1. Afecció a llits  
Sense perjuí del que es disposa en els articles 2, 4 i 5 del text refós de la Llei d'aigües, segons la sèrie a escala 1:25115 del Mapa topogràfic nacional i la cartografia del cadastre, en l'entorn de l'actuació no es localitza cap llit.  
  
  
Segons la documentació aportada es comprova que l'actuació proposada podria suposar l'ocupació del riu de la Marjal. A pesar que este llit inicia la seua configuració segons el que s'indica en la figura 1, el seu antic traçat podria discórrer dins de l'àmbit d'actuació. Quant a este fet, s'informa que:  
- Qualsevol sòl que pertanga al domini públic hidràulic és inalienable, imprescriptible i inembargable (art. 132 de la Constitució Espanyola; articles 2 i 4 del text refós de la Llei d'aigües) i, per tant, no pot ser ocupat per l'actuació.  
- A més, els terrenys que confronten amb els llits estan subjectes, en tota la seua extensió longitudinal, a una zona de servitud de cinc metres d'amplària per a ús públic i a una zona de policia de 100 metres d'amplària en la qual es condicionarà l'ús del sòl i les activitats que es desenvolupen (art. 6 del text refós de la Llei d'aigües).  
  
- La zona de servitud s'ha de mantindre expedita per a ús públic (art. 7 del Reglament del domini públic hidràulic [RD 849/1986]).  
  
- Qualsevol actuació en la zona de policia estarà subjecta a autorització administrativa per part de l'organisme de conca (art. 9 del Reglament del domini públic hidràulic [RD 849/1986]).  
Per tant, prèviament a la realització de treballs en zona de policia de llit públic, s'haurà de comptar amb l'autorització d'este organisme.  
  
1.2. Sanejament i depuració  
Les aigües residuals generades per l'activitat que s'ha de desenvolupar seran abocades a la xarxa de sanejament municipal. En relació amb este fet, es recorda que queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb autorització administrativa prèvia (art. 100 del text refós de la Llei d'aigües). Estes autoritzacions d'abocament correspondran a l'administració hidràulica competent, excepte en els casos d'abocaments efectuats en qualsevol punt de la xarxa de clavegueram o de col·lectors gestionats per les administracions autonòmiques o locals o per entitats dependents d'estes, en els quals l'autorització correspondrà a l'òrgan autonòmic o local competent (article 101 del text refós de la Llei d'aigües).  
1.3. Aigües pluvials  
D'acord amb el punt 7 de l'article 126 ter. «Criteris de disseny i conservació per a obres de protecció, modificacions en els llits i obres de pas», del Reial decret 849/1986, d'11 d'abril, pel qual s'aprova el Reglament del domini públic hidràulic, les noves urbanitzacions, els polígons industrials i els desenvolupaments urbanístics en general hauran d'introduir sistemes de drenatge sostenible, com ara superfícies i acabats permeables, de manera que l'increment eventual del risc d'inundació es mitigue. Quant a este fet, el Ministeri per a la Transició Ecològica i el Repte Demogràfic (MITECO) ha elaborat una guia sobre sistemes urbans de drenatge sostenible, que es pot descarregar en l'enllaç següent:   
  
En cas que es pretenga realitzar abocament d'aigües pluvials al domini públic hidràulic, prèviament s'haurà de comptar amb l'autorització d'este organisme.  
2. Viabilitat de l'activitat i incidència en el règim de corrents  
2.1. Inundabilitat de l'àmbit d'actuació  
Sense perjuí del que es disposa en els articles 2, 4 i 5 del text refós de la Llei d'aigües, segons la sèrie a escala 1:25050 del Mapa topogràfic nacional i d'acord amb els treballs realitzats per este organisme, en compliment del que s'establix per la Directiva 2007/60/CE, del Parlament Europeu i del Consell, de 23 d'octubre de 2007, relativa a l'avaluació i la gestió dels riscos d'inundació, per a elaborar el sistema nacional de cartografia de zones inundables els resultats obtinguts són els que es mostren en la figura 1, en la qual en groc es representa la zona inundable per a l'avinguda de 500 anys de període de retorn i en verd es representa la zona de flux preferent.  
2.2. Afecció al règim de corrents  
D'acord amb els resultats de l'apartat anterior, l'àmbit de l'actuació se situa en zona de policia del riu de la Marjal, i es troba afectada per la zona de flux preferent d'este llit, per la qual cosa hi ha afecció al règim de corrents.  
Es recorda que d'acord amb el que es disposa en l'article 9 del Reglament del domini públic hidràulic (RD 849/1986), en la zona de flux preferent dels llits no poden autoritzar-se activitats vulnerables davant d'avingudes ni activitats que suposen una reducció significativa de la capacitat de desaigüe de la zona de flux preferent esmentada.  
  
2.3. Viabilitat de l'actuació  
Este organisme es pronunciarà sobre la viabilitat de l'actuació únicament dins de la zona de policia de llit públic, sense perjuí de les competències d'altres administracions. Fora d'esta zona serà l'administració competent, siga la comunitat autònoma o l'entitat local, qui haja de pronunciar-se sobre la conveniència de l'actuació, tal com s'establix en la Guia tècnica d'aplicació del reglament del DPH en les limitacions als usos del sòl en les zones inundables d'origen fluvial, més concretament en els apartats 2.1 «Competències dels organismes de conca», i 2.2 «Competències de les CA i entitats locals», del capítol II «Criteris d'aplicació».  
A l'efecte del paràgraf anterior, i a fi d'aplicar adequadament el corresponent article del Reglament del domini públic hidràulic (d'ara en avant, RDPH), és necessària la justificació de la situació bàsica del sòl a la data d'entrada en vigor de la modificació de l'RDPH, amb distinció sobre si els terrenys es troben en la situació de sòl rural o de sòl urbanitzat, segons es preveu en l'article 21 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana.  
  
En el cas que ens ocupa, ens trobem en sòl urbanitzable segons el planejament vigent actualment, i es pot considerar la situació bàsica del sòl com a rural, per la qual cosa l'article de l'RDPH que cal aplicar, en cas que les zones d'actuació resulten afectades per zona de flux preferent o zona inundable associada a un període de retorn de 500 anys, seran el 9.bis o el 14.bis.1 respectivament. D'acord amb l'article 9.bis, en la zona de flux preferent no està permesa la construcció d'edificacions, garatges subterranis, aparcaments en superfície i altres edificacions sota rasant.  
D'altra banda, a fi de reduir la vulnerabilitat dels elements exposats en les zones inundables i promoure l'adaptació al risc d'inundació, el MITECO està elaborant unes guies d'adaptació al risc d'inundació, les quals es poden descarregar en l'enllaç següent .  
  
3. Disponibilitat de recursos hídrics  
Consultats els antecedents que hi ha en este organisme, es comprova que l'Ajuntament de Bocairent disposa d'un dret a l'ús privatiu de l'aigua per al proveïment de la seua població (4.834 habitants fixos i 9.393 habitants estacionals), inscrit en el Registre d'aigües d'este organisme (secció A, tom 58, foli 81), per un volum de 486.951 m³/any (expedient 2009CP0016). En la documentació presentada no s'establix el volum de l'increment de demanda generat per l'actuació.  
  
Pel que fa a l'increment de demanda de recursos hídrics, a l'efecte de l'emissió de l'informe de l'article 25.4 del text refós de la Llei d'aigües, prèviament a l'aprovació de l'instrument de planejament que desenvolupe l'actuació proposada s'haurà de justificar este increment i acreditar la disponibilitat de recursos hídrics per a atendre esta demanda; per a fer-ho, es presentarà un estudi de demandes de tots els usos previstos.  
L'estudi de demandes haurà d'incloure una relació tan detallada com siga possible de tots els consums actuals i demandes futures (nucli urbà, consolidació del sòl urbà, urbanitzacions o nuclis aïllats, polígons industrials, sectors de sòl urbanitzable amb ordenació detallada, sectors de sòl urbanitzable sense ordenació detallada, reg de zones verdes…) i establirà el balanç entre estes demandes i els recursos disponibles. En cas que els recursos necessaris siguen superiors al dret disponible, s'haurà de tramitar una concessió administrativa que empare la totalitat de la demanda requerida.  
  
Es recorda que, d'acord amb el que es disposa en l'article 25.4 del text refós de la Llei d'aigües (Reial decret legislatiu 1/2001), este organisme haurà d'emetre informe previ sobre els actes i els plans de les comunitats autònomes i els actes i les ordenances de les entitats locals en matèria d'ordenació del territori i urbanisme, sempre que afecten el règim i aprofitament de les aigües continentals o els usos permesos en terrenys de domini públic hidràulic i en les seues zones de servitud i policia. Tal com s'ha vist en el present informe, hi ha afecció al règim de corrents, per la qual cosa en futures sol·licituds haurà de justificar-se que l'actuació no suposa esta afecció. En cas contrari, l'informe haurà de ser desfavorable pels motius exposats.  
  
Conselleria d'Agricultura, Desenvolupament Rural, Emergència Climàtica i Transició Ecològica.  
Informe de la Secció Forestal R. E. 4489/2022 de 16.11.2022.  
Conclou l'informe amb la indicació: «Des del punt de vista forestal no es troba inconvenient en la modificació puntual en el programa d'actuació integrada “Industrial Els Oms” de Bocairent (València), i s'ha de tindre en compte el que es disposa en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, així com el que es disposa en l'article 32, “Condicions de seguretat en la interfície urbanoforestal”, del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana, i l'annex XI, “Prevenció d'incendis forestals”, del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge».  
  
Patrimoni. Conselleria d'Educació, Cultura i Esport.  
Informe de la DT de Cultura de València R. E. 3201/2023 de 14.07.2023.  
Informe amb resultat: favorable, als efectes previstos en l'article 11 LPCV, des de tots els punts de vista patrimonials afectats, segons el que s'establix pels tècnics competents i que s'expressa en l'antecedent de fet tercer, respecte a la documentació relativa a la «Modificació puntual en el Programa d'actuació integrada - Industrial Els Oms - Bocairent (València)», amb els condicionants següents: «En tot cas, es recorda que les futures actuacions en els àmbits objecte de la present modificació puntual hauran de donar compliment a la legislació sectorial en matèria de patrimoni cultural valencià.»  
  
  
Planificació. Conselleria de Política Territorial, Obres Públiques i Mobilitat:  
Informe de Mobilitat. R. E. 1226/2022, de 21.04.2022.  
En este informe s'indica que: «[...] el document al qual s'emet informe es tracta d'una modificació menor que incidix en la reducció de la superfície industrial, inclosa en l'homologació del pla parcial. Este pla parcial ja comptava amb aprovació de l'antiga Conselleria de Territori i Habitatge de l'any 2006, que és anterior a la promulgació de la Llei de mobilitat de la Comunitat Valenciana, la data de la qual és l'1 d'abril de 2011».  
S'aconsella que: «[...] en el desenvolupament del sector, s'hauran de tindre en compte tant l'article 6 “Foment dels desplaçaments per als vianants”, com l'article 7 “Actuacions específiques en relació amb l'ús de la bicicleta”».  
De manera que es conclou que: «segons el que s'ha exposat anteriorment, es determina que no seria necessari la redacció d'un pla de mobilitat per les determinacions indicades en la Llei 6/2011, d'1 d'abril, de mobilitat de la Comunitat Valenciana».  
  
Conselleria de Política Territorial, Obres Públiques i Mobilitat:  
Informe d'Urbanisme R. E. 629/2022, de 2/3/2022. Conclou:  
«En relació amb la sol·licitud d'informe formulada per eixe ajuntament sobre la modificació puntual en el Programa d'actuació integrada - Industrial Els Oms, es comunica que, analitzat el contingut d'esta modificació, es comprova que l'òrgan ambiental és el mateix ajuntament, i l'òrgan substantiu competent per a aprovar l'ordenació detallada és també l'Ajuntament, per la qual cosa no és procedent emetre informe pel Servei Territorial d'Urbanisme de València. Això, de conformitat amb els articles 44.6 i 49 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell.»  
  
L'informe del Servei de Gestió Territorial RE 2785 de 19.07.2022, realitza les consideracions següents:  
- «Respecte al risc d'inundació, hi ha afecció de nivell 1, 2, 3, 4, 5 i 6 en l'àmbit d'actuació, i està part d'este en zona de flux preferent del riu de la Marjal.  
- En ser sòl urbà amb programa d'actuació aprovat, li serà d'aplicació l'article 20 de la normativa del PATRICOVA. Serà l'Ajuntament de Bocairent qui verifique la incidència i impose les condicions d'adequació de les noves instal·lacions, així com de les mesures correctores que s'han d'implantar. No obstant això, no s'hauria de finalitzar la urbanització ni mol menys edificar sense haver resolt les greus afeccions d'inundabilitat detectades per la incidència sobre l'àmbit del sector, així com la possible derivació d'esta al territori dels voltants, fins i tot sobre els infraestructures viàries.»  
Conclou: «Per tot el que s'ha exposat, l'àmbit d'actuació de la “Modificació puntual del Programa d'actuació integrada - Industrial Els Oms” al municipi de Bocairent està afectat per risc d'inundació, i segons el que es pretén, s'hauria de garantir la viabilitat amb l'avaluació de la incidència de la situació futura (amb mesures correctors implantades), i amb el compliment de les consideracions finals exposades, segons les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana i la resta de normativa d'aplicació i cartografia oficial tinguda en compte en l'elaboració de l'informe».  
  
Paisatge. Conselleria de Política Territorial, Obres Públiques i Mobilitat:  
Informe del Servei d'Infraestructura Verda i Paisatge. RE 2847/2023 de 16.06.2023.  
Assenyala que:  
«[...] té incidència en el paisatge, atesa la modificació volumètrica derivada de la reordenació proposada i la seua repercussió en la percepció visual del paisatge, impactes que es veuran incrementats per l'elevació de la cota de rasant i la construcció de murs projectats. Per això, i de conformitat amb el que s'indica en l'article 6 esmentat, es requerix l'elaboració d'un instrument de paisatge que permeta analitzar i valorar els efectes de la proposta en el paisatge i establir mesures en relació amb eixos efectes. En este cas, este instrument serà un estudi d'integració paisatgística, d'acord amb l'objecte d'estos, establit en l'article 6.4 del TRLOTUP.  
De conformitat amb el que s'establix en l'article 44 del TRLOTUP, correspon a la conselleria competent en matèria de paisatge informar els instruments de paisatge quan l'aprovació del pla siga estatal o autonòmica, i no li correspon, per tant, informar estos instruments quan l'aprovació del pla siga municipal. Per això, quant a la modificació puntual objecte d'informe, si totes les seues determinacions afecten l'ordenació detallada, sense alterar l'estructural, la competència per a l'informe de l'estudi d'integració paisatgística i per a la comprovació de la inclusió de les mesures d'integració paisatgística en el pla serà municipal, de conformitat amb l'article esmentat.»  
  
  
Paisatge. Conselleria de Política Territorial, Obres Públiques i Mobilitat:  
Informe del Servei de Planificació. RE 3474/2022 de 20.09.2022.  
Assenyala que:  
«Analitzada la documentació presentada, este servei de Planificació no troba inconvenient a la variació interna dels vials i de les parcel·les aprovades inicialment en l'homologació i pla parcial d'urbanització “Els Oms”; no obstant això, per a la connexió del polígon amb la CV-81 de titularitat autonòmica, s'ha de considerar que la Conselleria de Política Territorial, Obres Públiques i Mobilitat ha iniciat els treballs per a la licitació d'un contracte de serveis per a la redacció del “Projecte constructiu per a la millora de la seguretat viària i reordenació d'accessos entre el PK 15+650 i el PK 21+000 de la CV-81 en el terme municipal de Bocairent (València)”.  
Este contracte es va publicar en la plataforma de contractació el 10 d'agost de 2022, i el termini de presentació d'ofertes va finalitzar el 15 de setembre de 2022.  
L'Ajuntament de Bocairent és coneixedor d'esta licitació i del fet que la solució que es desenvolupe en el projecte constructiu pot afectar l'ordenació del sector i, per tant, haurà de coordinar les actuacions del Programa d'actuació integrada - Industrial Els Oms, amb el que s'ha previst en este projecte constructiu de millora de la seguretat viària de la carretera CV-81.  
En la documentació definitiva s'haurà d'incloure l'accés motoritzat aprovat en 2006, actualment en vigor, que es resol des de la carretera CV-81 mitjançant l'ampliació i el condicionament del camí de connexió fins a l'enllaç de Banyeres de Mariola travessant les edificacions disseminades de la zona.»  
  
A) Documentació aportada  
En data 18 d'octubre de 2021, mitjançant registre d'entrada 1830708123 se sol·licita l'inici de l'avaluació ambiental i territorial estratègica, de conformitat amb el que s'indica en l'article 50 TRLOTUP; per a fer-ho, aporta la documentació ressenyada de conformitat amb l'article 52 TRLOTUP, document inicial estratègic i esborrany de la modificació puntual.  
  
B) Planejament vigent i gestió del sector.  
El planejament vigent en el municipi de Bocairent ve definit per les normes subsidiàries de planejament municipal, aprovades definitivament el 25 de juliol de 1994 per la Comissió Territorial d'Urbanisme (DOGV 2351, 22.09.1994).  
Posteriorment, la Comissió Territorial d'Urbanisme acorda en data 29 de gener de 1998 l'aprovació definitiva de la modificació de les normes subsidiàries relatives a la correcció d'errors (DOGV 3212, 27.03.1998).  
Les normes subsidiàries aprovades el juliol de 1994 no van ser sotmeses a avaluació ambiental.  
Els terrenys que ens ocupen es desenvolupen mitjançant un programa d'actuació integrada que porta la seua causa anterior en la declaració d'interés comunitari, que sobre els mateixos terrenys objecte de la present resolució va ser aprovada pel Consell de la Generalitat en data del 13 de febrer de 2001 i ratificada mitjançant resolució del director general d'Urbanisme i Ordenació Territorial de data 22 de febrer de 2001.  
Per la mercantil Sociedad de Desarrollo Industrial Los Olmos, SA, es va presentar davant de l'Ajuntament de Bocairent el Programa per a la gestió indirecta del sector Els Oms de sòl urbanitzable d'ús industrial, que va ser tramitat per l'ajuntament esmentat i aprovat provisionalment per acord del Ple de l'Ajuntament de Bocairent en sessió celebrada el 28 de gener de 2005 amb adjudicació a la mercantil proponent de la condició d'agent urbanitzador.  
Per acord de la Direcció General d'Ordenació del Territori de data 27 d'octubre de 2006 es va aprovar amb caràcter definitiu l'expedient d'homologació i el pla parcial del sector Els Oms del planejament general de Bocairent.  
Va ser aprovat definitivament per decret del regidor delegat d'Urbanisme de data 10 de maig de 2007, amb informació pública prèvia, el «Projecte modificatiu de projecte d'urbanització del polígon industrial Casa dels Oms» en els termes establits en l'article 346 del reglament esmentat.  
La Sociedad de Desarrollo Industrial Los Olmos, SA, va constituir el maig de 2007 l'aval bancari de la Caja de Ahorros del Mediterráneo per import de 381.231,55 euros, en concepte de garantia definitiva per a respondre de les obligacions derivades del Programa d'actuació integrada «Els Oms» de Bocairent, de conformitat amb l'article 331 del reglament.  
La gestió de l'actuació integrada que assumix la mercantil Sociedad de Desarrollo Industrial Los Olmos, SA, comprén la reparcel·lació i l'execució de les obres d'urbanització, una actuació que segons el mateix programa s'ha d'executar en el termini màxim que s'hi fixa, computable des de la data en què entra en vigor la programació aprovada.  
L'Ajuntament de Bocairent, en sessió del Ple celebrada el dia 26 de juliol de 2018, adopta l'acord de cessió de condició d'agent urbanitzador del Programa d'actuació integrada Els Oms de Sociedad de Desarrollo Industrial Los Olmos, SL, a Albero Forte, SL, la qual se subrogarà en els seus drets i obligacions segons establix l'article 158 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana.  
  
C) Objecte dels objectius de la planificació i la descripció de la problemàtica sobre la qual actua  
La finalitat de l'actuació és adaptar la reparcel·lació inicialment aprovada per l'Ajuntament de Bocairent a les noves necessitats de desenvolupament i per això se sol·licita la present modificació puntual detallada per a agrupar tot el sòl industrial del polígon Els Oms en una sola parcel·la IND-1, tot això sense modificar la ubicació de les parcel·les actuals destinades a ús terciari i usos municipals de zones verdes i equipament, i amb la presentació d'una nova proposta de vials i reserva viària d'aparcament sense modificar-ne les superfícies.  
  
Amb la present proposta es pretén acomplir les finalitats següents:  
  
1r. Urbanitzar sòl definit en el Pla general d'ordenació amb ús industrial per a sol·licitar les oportunes llicències de construcció i implantar les futures instal·lacions d'Albero Forte, SL, i donar solució a les actuals demandes de creixement empresarial i edificatori que la mercantil requerix.  
2n. Connectar les futures instal·lacions d'Albero Forte, SL, amb els municipis de Bocairent i Banyeres de Mariola, amb la qual cosa millorarà l'accessibilitat i l'homogeneïtat urbanística del sector i del seu entorn pròxim de cara a la circulació tant de vehicles del mateix procés industrial com uns altres de serveis públics, seguretat i atenció d'emergències.  
3r. Completar el traçat del polígon Els Oms, delimitar la zona amb neteja i orde per mitjà del vial principal orientat a la carretera Villena-Alcúdia i regular la construcció d'edificacions amb façana en este vial que al seu torn oculten les posteriors de les naus, les molles de càrrega i les seues construccions auxiliars, per a millorar la integració paisatgística edificatòria.  
D'acord amb el que es disposa en el TRLOTUP, l'esborrany de programa redactat garantix el compliment dels objectius imprescindibles per al desenvolupament urbanístic dels sòls afectats:  
a. Gestionar la transformació física i jurídica de les finques afectades pel programa. El compliment d'este primer objectiu queda prou garantit per a ser l'urbanitzador, al seu torn, el propietari de tots els terrenys industrials afectats.  
b. Urbanitzar completament la zona industrial, així com les obres addicionals que resulten necessàries per a la connexió i la integració d'esta en el terme municipal.  
c. Connectar i integrar la urbanització a les xarxes disponibles.  
d. Suplementar les infraestructures i espais públics o reserves dotacionals en el que siga necessari per a mantindre l'equilibri de qualitat, quantitat i capacitat del servei.  
e. Mantindre els sòls dotacionals públics actuals i obtindre l'aprofitament municipal que legalment corresponga.  
f. Ordenar el repartiment equitatiu entre propietaris. En el cas que ens ocupa partim d'un repartiment ja adjudicat entre els dos propietaris que són l'agent urbanitzador (Albero Forte, SL.) i l'Ajuntament de Bocairent. El repartiment de superfícies quedarà intacte quant a les superfícies ja adjudicades a cada un, és a dir, terreny industrial i terciari, zones verdes, reserva viària i vials.  
D) Característiques de la modificació  
Segons indica el document de la DIE, «els terrenys sobre els quals es desitja realitzar la urbanització estan situats en zona de sòl urbà de tipus industrial i en la perifèria del nucli urbà, i són exclusivament els que conformen la zona industrial Els Oms. La superfície del sector és de 245.303 m², coincidint esta amb la superfície de l'àrea de repartiment i destinada als usos següents:  
  
  
  
E) Alternatives  
Alternativa 0 (de no intervenció).  
Esta alternativa suposaria el manteniment de les condicions actuals aprovades de la zona industrial Els Oms i bàsicament consistiria en l'execució i el desenvolupament dels vials interiors per a determinar les diferents parcel·les individuals i separades que la compondrien.  
  
Tenint en compte que la necessitat fonamental del grup Plastic Forte és la centralització dels seus diferents processos industrials de manera que es reduïsquen costos de producció, desplaçaments i riscos afegits, esta proposta és del tot inviable.  
Esta proposta obligaria a la construcció d'edificacions industrials separades per vials públics, i haurien de travessar-los per a la comunicació entre les diferents naus tant a escala de vianants com dels vehicles interns i externs. Tot això suposaria per a l'empresa i el medi ambient:  
- Augment en el risc d'accidents de treball.  
- Augment en el desgast dels elements de transport.  
- Augment de cost energètic en elements de transport, i amb això més generació d'emissions al medi ambient.  
- Augment de costos afegits a repercutir en costos de producció.  
- Més pèrdues de temps en tràfec de mercaderies en l'àmbit intern.  
  
- Més risc en casos de mal temps, pluges o nevades habituals en la zona.  
  
Alternativa 1 (solució adoptada).  
La present sol·licitud de modificació puntual afectarà els terrenys integrats en el sector de nova creació de sòl urbanitzable industrial «Els Oms» de Bocairent.  
L'àmbit territorial de l'actuació queda delimitat en els plans de la modificació del pla general i el pla parcial que integren l'alternativa tècnica aprovada definitivament per resolució de data 27 d'octubre de 2006; constituïx tot este una única unitat d'execució i una única àrea de repartiment.  
Tal com s'ha reflectit en apartats anteriors, la intenció del promotor dins del grup Plastic Forte no és la promoció immobiliària del sòl industrial a la recerca de plusvàlues eventuals, sinó que es tracta d'un industrial finalista que pretén centralitzar la seua línia de producció i logística en el polígon per a implantar la seua activitat en el 100 % de la superfície industrial.  
Resulta imprescindible per a este grup empresarial disposar d'esta mena d'instal·lacions que, si no resulta factible la seua implantació a Bocairent, haurien de deslocalitzar-se i dirigir-se cap a altres comunitats autònomes amb més disponibilitat de sòl industrial.  
Per tot això, la mercantil Albero Forte, SL, amb la finalitat d'adaptar la reparcel·lació inicialment aprovada per l'Excm. Ajuntament de Bocairent a les seues futures necessitats pretén sol·licitar la present modificació puntual detallada per a agrupar tot el sòl industrial del polígon Els Oms en una sola parcel·la IND-1, tot això sense modificar la ubicació de les parcel·les actuals destinades a ús terciari i usos municipals de zones verdes i equipament i amb la presentació d'una nova proposta de vials i reserva viària d'aparcament sense modificació de les seues superfícies.  
Les parcel·les a les quals afecta van ser adjudicades als propietaris, inscrites en el registre de la propietat i encadastrades, però no es van definir sobre el terreny ni es van traçar i executar els carrers intermedis, per la qual cosa en este moment hi ha únicament dos parcel·les tal com pot apreciar-se en la fotografia adjunta, la modificació pretesa no suposaria cap revés important sobre l'actual, ja que no caldria eliminar cap vial perquè que no hi ha vials intermedis, caldria partir la parcel·la gran en dos, de les quals una seria d'ús industrial i l'altra d'ús de reserva de viari d'aparcament.  
F)Proposta de modificació  
En la modificació proposada, tal com s'aprecia en el pla següent, el promotor, Albero Forte, SL, pretén concentrar les diferents parcel·les d'ús industrial en una sola, la IND-1, i eliminar els vials intermedis de la reparcel·lació anterior; d'altra banda, les parcel·la d'ús terciari, la d'equipament de depuradora i les zones verdes quedarien intactes, és a dir, igual que en la reparcel·lació desenvolupada segons el pla d'actuació Els Oms.  
  
D'altra banda, les zones de reserva viària (aparcament) quedarien concentrades en tres zones; a més, per reduir la superfície de vials augmentaria la superfície d'ús aparcament, i això és beneficiós per a la futura implantació de l'activitat industrial del grup Plastic Forte amb les seues activitats de logística i producció.  
En la fotografia adjunta podem veure la superposició de la reparcel·lació inicialment prevista amb la nova proposta de modificació.  
  
El repartiment de superfícies de la modificació proposada quedaria de la manera següent, i restaria el mateix repartiment de superfícies entre el promotor i l'Ajuntament, és a dir, sense variació respecte de l'actual:  
  
  
  
  
  
G)Efectes previsibles sobre el medi ambient  
L'apartat número 6 de la DIE indica:  
Zones inundables  
El Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA) és un dels instruments d'ordenació del territori de la Comunitat Valenciana.  
  
D'altra banda, segons la informació disponible en la web del Ministeri, en el Sistema Nacional de Cartografia de Zones Inundables, part del polígon Els Oms ve reflectit com a zona amb risc d'inundabilitat amb unes freqüències d'entre T50 i T500.  
  
  
  
Precisament, una de les motivacions de la modificació puntual pretesa, en la qual es passa de tindre diverses parcel·les industrials a tindre una sola, consistix a poder aconseguir per mitjà de murs perimetrals de contenció de terres una sola plataforma plana per a la ubicació de les futures construccions del grup Plastic Forte, d'esta manera la parcel·la quedaria uns 3,50 m de cota més alta en la zona del polígon afectada pels riscos d'inundabilitat, amb la intenció de minimitzar futurs riscos de sinistre per inundació.  
  
Risc per lliscament o despreniment.  
Es diu que hi ha risc de lliscament en totes les zones amb masses de terreny potencialment inestables per moviments gravitatoris, l'origen del qual és degut a processos de dinàmica externa, produïts per causes naturals o induïts per l'acció humana. Per tant, sota esta denominació s'engloben els lliscaments rotacionals i translacionals, fluxos, allaus, bolcades i vinclaments. Així, analitzada la combinació de litologies, composició petrogràfica d'estes, estructura, tectònica, pendents topogràfics, formes del relleu i pluviometria, s'ha classificat el territori en zones a les quals s'ha assignat un rang, en funció de més o menys probabilitat de desencadenament del fenomen de lliscament.  
  
En la zona d'actuació no es descriu risc de lliscament o despreniment.   
Riscos d'erosió actual i potencial.  
Per a l'estudi del risc d'erosió actual, es tenen en compte factors com la torrencialitat, el sòl, la litologia, la morfologia o la vegetació del terreny estudiat, mentres que per a l'avaluació del risc d'erosió potencial s'eliminen factors com la vegetació i es modifiquen els diferents usos que se li donen a un sòl. L'àrea objecte d'estudi presenta un risc d'erosió actual molt baix (0-7 t/ha/any), que augmenta a baixa (7-15 t/ha/any), en el cas del risc d'erosió potencial.  
  
Vulnerabilitat d'aqüífers.  
La vulnerabilitat a la contaminació de les aigües subterrànies es lliga a la qualitat del medi geològic que les conté, que oferix un cert grau de protecció a la contaminació de les aigües a causa de les seues característiques hidràuliques intrínseques (porositat, permeabilitat, grossària, capacitat de canvi, etc.), atenuadores de la càrrega contaminant original. Indicarà, per tant, el grau diferent de protecció que el territori oferix a la transmissió i la difusió d'agents contaminants cap a les aigües subterrànies. D'esta manera, es consideren cinc categories en funció del grau de vulnerabilitat a la contaminació de les aigües subterrànies. En la zona d'actuació es presenta vulnerabilitat d'aqüífers baixa de categoria II: esta categoria s'establix amb l'objectiu d'integrar les porcions del territori que presenten un grau de protecció molt elevat per a les aigües subterrànies, en particular, per a les de qualitat apta per a qualsevol ús, així com les que presenten escàs interés hidrogeològic per mala qualitat de les aigües o per baixa permeabilitat. En el cas d'acollir aigües subterrànies aptes per a usos urbans i agrícoles, o es tracta d'aqüífers confinats sota un nivell de diversos centenars de metres de grossària, o bé l'aigua està continguda en un aqüitard de molt difícil explotació.  
En la pràctica s'estén sobre formacions detrítiques fines i margoses cenozoiques i mesozoiques que protegixen aqüífers mesozoics calcaris als quals confinen, o sobre les formacions cenozoiques que omplin fosses tectòniques amb intrusió de materials plàstics triàsics, que manquen d'aqüífers d'interés, encara que poden albergar algun nivell d'aqüífer d'entitat local. Els terrenys inclosos en esta categoria presenten escasses limitacions des del punt de vista de contaminació de les aigües subterrànies per a la implantació d'usos urbanístics. Amb excepció dels equipaments estratègics d'eliminació de residus sòlids que requerixen estudis de detall específics, els restants usos globals poden tindre acolliment en esta categoria de terrenys. Pel seu grau de protecció per a les aigües subterrànies presenten vocació d'acolliment preferent per als usos industrials, sempre que garantisquen la innocuïtat de les seues activitats mitjançant les mesures correctores d'impermeabilització, tractament i control d'abocaments. Les plantes de tractament de residus poden tindre cabuda en esta categoria de terrenys, amb les oportunes mesures correctores de prevenció i control, tractament i eliminació de lixiviats.  
Vulnerabilitat de les aigües a la contaminació per nitrats.  
El Govern Valencià, mitjançant el Decret 13/2000, de 25 de gener, el Decret 11/2004, de 30 de gener, i el Decret 218/2009, de 4 de desembre, del Consell, pels quals es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries, arreplega en el seu annex les zones vulnerables de la Comunitat Valenciana. Bocairent no està inclòs com a zona vulnerable a la contaminació de les aigües per nitrats.  
Efectes sobre la vegetació.  
En este sentit, ja que la zona industrial Els Oms es troba semidesenvolupada i pràcticament sense vegetació, podem apuntar que, en general, gairebé no s'afectarà la vegetació, sent la que puga veure's afectada d'escassa importància present en el sector, que desapareixerà. Es tracta d'un impacte lleu.  
Efectes sobre espais naturals protegits de la Xarxa Natura 2000.  
En compliment dels articles 6 i 7 del Decret 60/2012, de 5 d'abril, del Consell, pel qual regula el règim especial d'avaluació i d'aprovació, d'autorització o de conformitat de plans, programes i projectes que puguen afectar la Xarxa Natura 2000. La zona objecte d'actuació del polígon Els Oms queda fora d'estos espais protegits, ja que la zona d'especial protecció d'aus «Serres de Mariola i el Carrascal de la Font Roja» i la zona d'amortiment d'ús agrícola del Parc Natural de la Serra de Mariola queden al sud de la carretera CV-81 Villena-Alcúdia.  
  
Efectes sobre el medi humà.  
El medi socioeconòmic es veurà beneficiat pel desenvolupament del polígon Els Oms, atés que vindrà a ordenar-se una zona que en l'actualitat es veu perjudicada per la seua situació en la interfase industrial-agrícola. Així mateix, es veurà incrementat el sòl industrial per al desenvolupament i l'ampliació de nova indústria. Això vindrà acompanyat de la creació de llocs de treball, tant directes com indirectes en les fases de construcció i funcionament.  
Efectes sobre el nivell de sorolls, vibracions i pols ambiental.  
Els nivells de sorolls, vibracions i pols ambiental augmentaran durant la fase d'obres per efecte dels moviments de terres, tràfec de maquinària, etc., i tornarà al seu estat preoperacional després de la finalització d'estes.  
Efectes sobre el canvi climàtic  
El tipus d'activitat que s'ha d'implantar és bàsicament logística i la seua part industrial no es tractarà d'indústria contaminant; per ser un sector amb una limitada contribució al canvi climàtic (fabricació d'articles plàstics, fonamentalment) es considera que no produirà estos efectes.  
Efectes per producció de residus, abocaments o emissions atmosfèriques.  
És clar el fet que es produiran almenys residus sòlids i abocaments líquids (com a mínim assimilables a domèstics) en el nou sector. El projecte d'urbanització vindrà a assegurar la correcta recollida de les aigües residuals i la seua connexió a col·lectors generals que la porten a la corresponent estació depuradora d'aigües residuals (EDAR), tal com es realitza fins a la data amb els abocaments procedents del sector industrial annex preexistent.  
L'Ajuntament de Bocairent, per acceptar el desenvolupament del polígon Els Oms, disposarà dels contenidors per a l'emmagatzematge i posterior recollida dels residus assimilables a domèstics, mentres que les empreses que posteriorment s'establisquen en este hauran de concertar amb gestors autoritzats la recollida de residus especials, perillosos, etc.  
  
H) Mesures previstes per a previndre, reduir i, en la mesura que siga possible, compensar qualsevol efecte negatiu important en el medi ambient i en el territori que es derive de l'aplicació del pla o programa, així com per a mitigar la seua incidència sobre el canvi climàtic i la seua adaptació a este.  
Tal com enuncia la DIE en l'apartat 9: «Es descriuen a continuació mesures, majoritàriament preventives, que cal tindre en compte a l'hora d'escometre els treballs d'urbanització del sector (correspondrà a la direcció d'obra la seua aplicació) i el seu posterior ús per mitjà de llicències municipals. -  
Mesures preventives davant dels efectes negatius sobre cursos d'aigua o aqüífers:  
Amb la finalitat d'evitar la contaminació d'aqüífers per part de residus, productes i combustibles, s'indicaran els llocs idonis per a la col·locació de maquinària, residus i productes.  
Es prendran les precaucions següents:  
- S'utilitzarà com a provisió de combustibles i olis qualsevol de les estacions de servici situades prop de l'àrea del projecte, es limitarà la presència de materials perillosos en la zona d'obres.  
- Limitar al màxim l'emmagatzematge d'olis i combustibles, que es realitzarà en depòsits amb una estanquitat del 100 %.  
- Les restes produïdes no podran utilitzar-se com a material de farciment. L'abocament de qualsevol mena de líquid quedarà prohibit, i s'haurà de disposar de depòsits per a deixar les restes d'obra.  
- S'haurà de disposar durant la construcció d'una quantitat de materials absorbents en concordança amb la quantitat d'olis minerals que romanguen en l'obra.  
- L'emplaçament on es prepara l'asfalt, en el cas que s'instal·lara una planta d'asfalt, estarà garantit per a assegurar la seua estanquitat, i anteriorment al seu desmantellament, les aigües residuals es conduiran a una bassa de decantació.  
- No s'emmagatzemaran materials en llocs pròxims als cursos d'aigua o a llits amb avinguda de tipus torrencial, especialment olis, hidrocarburs, etc.  
- Quedarà prohibit l'abocament de restes d'obra en els llits.  
- Es definiran amb precisió els desaigües per a aigües pluvials.  
En resum: precaució amb el maneig de residus, prohibició de la seua reutilització com a material de farciment i prohibició d'abocament.  
Mesures correctores davant dels efectes negatius sobre els usos del sòl:  
No s'afectarà o ocuparà per trànsit de personal o maquinària cap sòl que no haja sigut destinat a això o zones externes del polígon Els Oms.  
  
- En totes les operacions s'evitaran danys innecessaris a la vegetació.  
- Es preservarà, per tant, íntegrament tota la vegetació disponible en les àrees no ocupables per les obres.  
- Les àrees afectades per maquinària, personal i emmagatzematge de terres es deixaran en acabar l'obra en condicions de ser utilitzades per a altres usos sense necessitat de dur a terme neteja o transport de materials.  
Mesures preventives contra efectes del soroll:  
- Es limitarà l'horari de treballs en la franja d'horari laboral, no es podran dur a terme els treballs en fase nocturna ni durant dies festius, de manera que quede garantit el descans dels habitants de les zones pròximes a la zona de l'obra.  
- S'adoptaran mesures per a la reducció del nivell de soroll provocat per la maquinària.  
Amb estes mesures es minimitzaran també efectes possibles sobre l'avifauna que poguera estar present de manera puntual en la zona.  
Mesures preventives davant de la producció de residus:  
- Els residus generats en les obres es depositaran en abocadors controlats especialment indicats per a tal fi.  
Mesures preventives contra els efectes negatius produïts per pols ambiental:  
Com a mesura davant de la producció de pols i partícules que poden afectar l'atmosfera localment, s'aplicaran regs periòdics de les zones en què es produïsquen moviments de terres i operacions amb maquinària.  
  
Mesures preventives contra els efectes negatius produïts per la contaminació industrial:  
Correspondrà a l'Ajuntament de Bocairent, mitjançant les mesures correctores previstes en la concessió de les corresponents llicències de cada indústria de manera individual, assegurar que els residus tant sòlids com líquids i gasosos no sobrepassen la legislació vigent en cada moment, tant pel seu volum com característiques.  
  
I) Identificació i valoració d'efectes sobre el medi ambient  
  
De conformitat amb el que s'indica en l'article 46.3 TRLOTUP, l'òrgan ambiental determinarà si un pla ha d'estar subjecte a avaluació ambiental i territorial estratègica simplificada o ordinària en les modificacions menors dels plans, en funció de la certesa en la determinació de l'existència d'efectes significatius sobre el medi ambient, amb consulta prèvia a les administracions públiques afectades segons els articles 48.d i 51.1 del TRLOTUP.  
L'òrgan ambiental resoldrà sobre estos casos tenint en consideració els criteris de l'annex VIII TRLOTUP o disposició reglamentària aprovada mitjançant decret del Consell que el modifique.  
En la modificació proposada, el promotor, Albero Forte, SL, pretén concentrar les diferents parcel·les d'ús industrial en una sola i eliminar els vials intermedis de l'anterior reparcel·lació, mentres que les parcel·les d'ús terciari, d'equipament per a la depuradora i les zones verdes quedarien intactes, tal com estaven en la reparcel·lació desenvolupada segons el pla d'actuació Els Oms. D'altra banda, les zones de reserva viària (aparcament) quedarien concentrades en tres zones; a més, per reduir la superfície de vials augmentaria la superfície d'ús aparcament.  
Per tant, amb la modificació pretesa no s'amplia la superfície industrial ni la modificació o ampliació de la seua ubicació i, per tant, no és necessària cap modificació de la classificació del sòl.  
L'objecte d'esta modificació és poder implantar de manera agrupada les instal·lacions del grup Plastic Forte.  
En la figura que s'aporta a continuació es pot observar la superposició de la proposta sobre l'ordenació vigent.  
  
  
Ha de considerar-se com s'incardina la proposta en les directrius de creixement per a activitats econòmiques que establix l'Estratègia territorial de la Comunitat Valenciana (ETCV) i com atén la proposta als objectius i les mesures de mitigació i adaptació en matèria d'urbanisme, ordenació territorial i mediambiental que arreplega l'Estratègia valenciana de canvi climàtic i la seua revisió (actualment en tramitació) per a contribuir a la lluita contra el canvi climàtic.  
  
Remesa la sol·licitud d'informe a la Direcció General de Política Territorial i Paisatge es rep informe del Servei d'Infraestructura Verda i Paisatge en el qual, tenint en compte l'ETCV, no indica consideració sobre este tema, i es remet a l'enllaç , que a data del present informe no es troba disponible.  
La mateixa DIE indica que:  
«L'Estratègia territorial de la Comunitat Valenciana, tal com es definix en el seu preàmbul (Decret 1/2011, de 13 de gener, del Consell, pel qual s'aprova l'Estratègia territorial de la Comunitat Valenciana), “és l'instrument que definix un model territorial de futur per a la Comunitat Valenciana amb el màxim consens entre els agents socials que operen en el territori. És este un model que integra les polítiques sectorials amb projecció territorial, té en compte les amenaces i oportunitats del context exterior, fomenta les accions impulsores de canvis en el territori, establix directrius de planificació i gestió per al sòl no urbanitzable, i definix els àmbits adequats per a la planificació d'àmbit subregional. Tot això, en un escenari econòmic i social complex en el qual s'estan produint canvis transcendentals que tindran grans repercussions en l'estructura i posició estratègica dels territoris en l'entorn global”.»  
  
Per les característiques del planejament objecte d'avaluació, no té incidència en els instruments de planificació territorial o sectorial, ni resulta necessari valorar la seua incardinació en l'Estratègia territorial de la Comunitat Valenciana. De fet, el desenvolupament del polígon Els Oms incidix positivament en diverses de les directrius incloses en esta estratègia, atés que:  
- Aposta per un model d'usos variats del territori, ja que en el TM de Bocairent es donen aprofitaments turístics, agrícoles i industrials, i es manté la diversitat urbana.  
- Reforça la proposta de l'estratègia territorial d'introduir nodes d'activitat econòmica molt ben connectats i equitativament distribuïts pel territori, amb la finalitat que residència i lloc de treball estiguen com a molt a 15 minuts de distància.  
- Respecta la infraestructura verda del territori com a font de diversitat biològica, ja que no afecta cap dels seus elements. - Fomenta nodes d'activitat econòmica molt ben connectats i equitativament distribuïts pel territori.  
Les principals afeccions ambientals i territorials que poden derivar-se de la proposta de modificació es concreten en les següents:  
- Afecció per risc d'inundació.  
- Afecció paisatgística.  
- Afecció a la carretera CV-81 i mobilitat.  
- Afeccions de caràcter patrimonial.  
A la vista de tots els informes sectorials es pot concretar:  
Primer: l'informe de CHX indica:  
Afecció a domini públic hidràulic o a les seues zones de servitud i policia  
Afecció a llits:  
Encara que en l'entorn de l'actuació no es localitza cap llit, els terrenys que confronten amb els llits estan subjectes, en tota la seua extensió longitudinal, a una zona de servitud de cinc metres d'amplària per a ús públic i a una zona de policia de 100 metres d'amplària en la qual es condicionarà l'ús del sòl i les activitats que es desenvolupen (art. 6 del text refós de la Llei d'aigües).  
- La zona de servitud s'ha de mantindre expedita per a ús públic (art. 7 del Reglament del domini públic hidràulic [RD 849/1986]).  
  
- Qualsevol actuació en la zona de policia estarà subjecta a autorització administrativa per part de l'organisme de conca (art. 9 del Reglament del domini públic hidràulic [RD 849/1986]).  
Per tant, prèviament a la realització de treballs en zona de policia de llit públic, s'haurà de comptar amb l'autorització d'este organisme.  
  
Sanejament i depuració:  
Es prohibix fer qualsevol classe d'abocament, directe o indirecte, d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa prèvia.  
Aigües pluvials:  
Les noves urbanitzacions, els polígons industrials i els desenvolupaments urbanístics en general hauran d'introduir sistemes de drenatge sostenible, com ara superfícies i acabats permeables, de manera que l'eventual increment del risc d'inundació es mitigue.  
En cas que es pretenga realitzar abocament d'aigües pluvials al domini públic hidràulic, prèviament s'haurà de comptar amb l'autorització d'este organisme.  
Viabilitat de l'activitat i incidència en el règim de corrents.  
Inundabilitat de l'àmbit d'actuació:  
Segons informació de la CHX, els resultats obtinguts són els que es mostren en la figura 1, en la qual en groc es representa la zona inundable per a l'avinguda de 500 anys de període de retorn i en verd es representa la zona de flux preferent.  
Afecció al règim de corrents:  
L'actuació se situa en zona de policia del riu de la Marjal, i es troba afectada per la zona de flux preferent d'este llit, per la qual cosa hi ha afecció al règim de corrents. Es recorda que, d'acord amb el que es disposa en l'article 9 del Reglament del domini públic hidràulic RD 849/1986, en la zona de flux preferent dels llits no poden autoritzar-se activitats vulnerables davant de les avingudes ni activitats que suposen una reducció significativa de la capacitat de desaigüe de la zona de flux preferent esmentada.  
Viabilitat de l'actuació:  
En el cas que ens ocupa, ens trobem en sòl urbanitzable segons el planejament vigent actualment, i es pot considerar la situació bàsica del sòl com a rural, per la qual cosa l'article de l'RDPH que cal aplicar, en cas que les zones d'actuació resulten afectades per zona de flux preferent o zona inundable associada a un període de retorn de 500 anys, seran el 9.bis o el 14.bis.1 respectivament. D'acord amb l'article 9.bis, en la zona de flux preferent no està permesa la construcció d'edificacions, garatges subterranis, aparcaments en superfície i altres edificacions sota rasant.  
Disponibilitat de recursos hídrics  
Pel que fa a l'increment de demanda de recursos hídrics, a l'efecte de l'emissió de l'informe de l'article 25.4 del text refós de la Llei d'aigües, prèviament a l'aprovació de l'instrument de planejament que desenvolupe l'actuació proposada, s'haurà de justificar este increment i acreditar la disponibilitat de recursos hídrics per a atendre esta demanda; per a fer-ho, es presentarà un estudi de demandes de tots els usos previstos.  
Segon: l'informe de la Secció Forestal recorda que es deu «tindre en compte el que es disposa en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, així com el que es disposa en l'article 32 “Condicions de seguretat en la interfície urbanoforestal” del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana i l'annex XI “Prevenció d'incendis forestals” del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge».  
  
Tercer: els serveis de Patrimoni condicionen el seu informe al fet que les futures actuacions en els àmbits objecte de la present modificació puntual hauran d'acomplir la legislació sectorial en matèria de patrimoni cultural valencià.  
Quart: del que s'indica en l'informe de mobilitat urbana: «[...] en el desenvolupament del sector, s'hauran de tindre en compte tant l'article 6 “Foment dels desplaçaments per als vianants”, com l'article 7 “Actuacions específiques en relació amb l'ús de la bicicleta”».  
Quint: per part del Servei de Gestió Territorial, s'indica «per tot el que s'ha exposat, l'àmbit d'actuació de la “Modificació puntual del Programa d'actuació integrada - Industrial Els Oms” en el municipi de Bocairent està afectat per risc d'inundació, i segons el que es pretén, hauria de garantir la viabilitat amb l'avaluació de la incidència de la situació futura (amb mesures correctores implantades), i amb el compliment de les consideracions finals exposades, segons les determinacions normatives del pla d'acció territorial de caràcter sectorial sobre prevenció del risc d'inundació en la Comunitat Valenciana i la resta de normativa d'aplicació i cartografia oficial tinguda en compte en l'elaboració de l'informe».  
Sext: el Servei d'Infraestructura Verda i Paisatge assenyala que la proposta té incidència en el paisatge, atesa la modificació volumètrica derivada de la reordenació proposada i la seua repercussió en la percepció visual del paisatge, impactes que es veuran incrementats per l'elevació de la cota de rasant i construcció de murs projectats. Indica que la competència per a l'informe de l'estudi d'integració paisatgística i per a la comprovació de la inclusió de les mesures d'integració paisatgística en el pla serà municipal.  
Sèptim: el Servei de Planificació advertix que s'ha de considerar que la Conselleria de Política Territorial, Obres Públiques i Mobilitat ha iniciat els treballs per a la licitació d'un contracte de serveis per a la redacció del «Projecte constructiu per a la millora de la seguretat viària i reordenació d'accessos entre el PK 15+650 i el PK 21+000 de la CV-81 en el terme municipal de Bocairent (València)». La solució que es desenvolupe en el projecte constructiu pot afectar l'ordenació del sector i, per tant, s'hauran de coordinar les actuacions del Programa d'actuació integrada - Industrial «Els Oms», amb el que es preveu en este projecte constructiu de millora de la seguretat viària de la carretera CV-81.  
En la documentació definitiva s'haurà d'incloure l'accés motoritzat aprovat en 2006, actualment en vigor, que es resol des de la carretera CV-81 mitjançant l'ampliació i el condicionament del camí de connexió fins a l'enllaç de Banyeres de Mariola travessant les edificacions disseminades de la zona.  
  
J) Consideracions jurídiques  
L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental, d'acord amb el que preveu la legislació d'avaluació ambiental.  
  
K) Proposta d'acord  
Analitzada la proposta de la «Modificació puntual en el Programa d'actuació integrada - Industrial Els Oms», cal considerar que esta actuació quedaria emmarcada en l'article 46.3 de la LOTUP per considerar que es tracta d'una modificació menor del planejament i que, en principi, no és marc de projectes sotmesos a avaluació d'impacte ambiental.  
Per això, segons establix l'article 51.2.b de la LOTUP, i considerar, d'acord amb els criteris de l'annex VIII d'esta llei, que la proposta de la «Modificació puntual en el Programa d'actuació integrada - Industrial Els Oms» no té incidència significativa negativa en el model territorial del municipi de Bocairent, no afecta sòl forestal o espai protegit, encara que s'ha de manifestar que sí que té incidència en el règim de corrents.  
  
Tingudes en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta de la «Modificació puntual en el Programa d'actuació integrada - Industrial Els Oms» no presentarà efectes significatius negatius sobre el medi ambient.  
Per tot això, d'acord amb el que s'ha exposat ut supra, el tècnic que subscriu segons el seu lleial saber i entendre informa:  
És possible emetre informe ambiental i territorial estratègic favorable en el procediment simplificat d'avaluació ambiental i territorial estratègica de la «Modificació puntual en el Programa d'actuació integrada - Industrial Els Oms», d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, i correspon continuar amb la tramitació del pla d'acord amb la normativa sectorial, amb el compliment de les determinacions següents:  
1.Afecció a domini públic hidràulic o a les seues zones de servitud i policia  
Afecció a llits:  
- La zona de servitud s'ha de mantindre expedita per a ús públic (art. 7 del Reglament del domini públic hidràulic [RD 849/1986]).  
  
- Qualsevol actuació en la zona de policia estarà subjecta a autorització administrativa per part de l'organisme de conca (art. 9 del Reglament del domini públic hidràulic [RD 849/1986]). Prèviament a la realització de treballs en zona de policia de llit públic, s'haurà de comptar amb l'autorització d'este organisme.  
Sanejament i depuració:  
Queda prohibit l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, excepte amb autorització administrativa prèvia.  
Aigües pluvials:  
Haurà d'introduir sistemes de drenatge sostenible, com ara superfícies i acabats permeables, de manera que l'eventual increment del risc d'inundació es mitigue. En cas que es pretenga realitzar abocament d'aigües pluvials al domini públic hidràulic, prèviament s'haurà de comptar amb l'autorització d'este organisme.  
2.Viabilitat de l'activitat i incidència en el règim de corrents.  
  
Afecció al règim de corrents:  
L'actuació se situa en zona de policia del riu de la Marjal, i es troba afectada per la zona de flux preferent d'este llit, per la qual cosa hi ha afecció al règim de corrents. Es recorda que en la zona de flux preferent dels llits no poden autoritzar-se activitats vulnerables davant de les avingudes ni activitats que suposen una reducció significativa de la capacitat de desaigüe de la zona de flux preferent esmentada.  
  
Viabilitat de l'actuació:  
En el cas que ens ocupa, ens trobem en sòl tant en situació bàsica de sòl com de rural, per la qual cosa l'article de l'RDPH que cal aplicar, en cas que les zones d'actuació resulten afectades per zona de flux preferent o zona inundable associada a un període de retorn de 500 anys, serà el 9.bis o el 14.bis.1 respectivament. D'acord amb l'article 9.bis, en la zona de flux preferent no està permesa la construcció d'edificacions, garatges subterranis, aparcaments en superfície i altres edificacions sota rasant.  
Inundabilitat de l'àmbit d'actuació:  
A més del que s'ha informat per la CHX, el Servei de Gestió Territorial ha indicat quant al risc d'inundació que l'àmbit d'actuació de la «Modificació puntual del Programa d'actuació integrada - Industrial Els Oms» al municipi de Bocairent està afectat per risc d'inundació, i segons el que es pretén, hauria de garantir la viabilitat amb l'avaluació de la incidència de la situació futura (amb mesures correctores implantades), i amb el compliment de les consideracions finals exposades, segons les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana i la resta de normativa d'aplicació i cartografia oficial tinguda en compte en l'elaboració de l'informe. Per la qual cosa serà necessari implementar estes mesures correctores.  
  
3.Disponibilitat de recursos hídrics  
Pel que fa a l'increment de demanda de recursos hídrics, a l'efecte de l'emissió de l'informe de l'article 25.4 del text refós de la Llei d'aigües, prèviament a l'aprovació de l'instrument de planejament que desenvolupe l'actuació proposada, s'haurà de justificar este increment i acreditar la disponibilitat de recursos hídrics per a atendre esta demanda; per a fer-ho, es presentarà un estudi de demandes de tots els usos previstos.  
4.S'atendrà el que ha indicat la Secció Forestal.  
S'ha de tindre en compte el que es disposa en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, així com el que es disposa en l'article 32 «Condicions de seguretat en la interfície urbanoforestal» del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana i l'annex XI «Prevenció d'incendis forestals» del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
5.De conformitat amb el que s'indica per Patrimoni.  
Les futures actuacions en els àmbits objecte de la present modificació puntual hauran d'acomplir la legislació sectorial en matèria de patrimoni cultural valencià.  
6.Per part del Servei de Mobilitat Urbana   
En el desenvolupament del sector, s'hauran de tindre en compte tant l'article 6 «Foment dels desplaçaments per als vianants» com l'article 7 «Actuacions específiques en relació amb l'ús de la bicicleta».  
7. Servei d'Infraestructura Verda i Paisatge  
La proposta té incidència en el paisatge, atesa la modificació volumètrica derivada de la reordenació proposada i la seua repercussió en la percepció visual del paisatge, impactes que es veuran incrementats per l'elevació de la cota de rasant i la construcció de murs projectats. Indica que la competència per a l'informe de l'estudi d'integració paisatgística i per a la comprovació de la inclusió de les mesures d'integració paisatgística en el pla serà municipal.  
  
8. El Servei de Planificació  
La Conselleria de Política Territorial, Obres Públiques i Mobilitat ha iniciat els treballs per a la licitació d'un contracte de serveis per a la redacció del «Projecte constructiu per a la millora de la seguretat viària i reordenació d'accessos entre el PK 15+650 i el PK 21+000 de la CV-81 en el terme municipal de Bocairent (València)». La solució que es desenvolupe en el projecte constructiu pot afectar l'ordenació del sector i, per tant, s'hauran de coordinar les actuacions del Programa d'actuació integrada - Industrial «Els Oms», amb el que es preveu en este projecte constructiu de millora de la seguretat viària de la carretera CV-81.  
Segons establix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació de la «Modificació puntual en el Programa d'actuació integrada - Industrial Els Oms» en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
Bocairent, data de la firma.  
  
L'arquitecte municipal: Pablo Vicente Martín Montava  
Bocairent, 4 de març de 2024.- L'alcalde: Xavier Molina Martí.